paragraph_text: Cantinflas se smatra najboljim meksičkim komičarem. Popularan je u svim zemljama Latinske Amerike. On je često portretirao siromašne stanovnike meksičkih četvrti ili seljake. Lik je postao iznimno popularan, a sam Cantinflas ikona meksičkog humora. Zahvaljujući tome Moreno je ostvario dugu i uspješnu filmsku karijeru koja je uključivala i nastup u Hollywoodu u kojem je najzapaženiju ulogu ostvario u filmu Put oko svijeta za 80 dana za koju je osvojio Zlatni globus kao najbolji glumac u komediji ili mjuziklu. Cantinflas je bio veliki prijatelj Charliea Chaplina koji ga je smatrao najboljim komičarem na svijetu. Zbog svog posebnog stila humora prozvan je meksičkim "Charliem Chaplinom ".